
Parlamentul României   

Camera Deputaţilor 


Comisia pentru administraŢie pUblicĂ Şi amenajarea teritoriului
Bucureşti, 5 februarie 2019

Nr. 4c-7/624



Pl x. 746/2018



Către,
BIROUL PERMANENT AL

CAMEREI DEPUTAȚILOR 

Vă înaintăm, alăturat, RAPORTUL asupra propunerii legislative pentru modificarea şi completarea Ordonanţei de urgenţă nr.97/2005 privind evidenţa, domiciliul, reşedinţa şi actele de identitate ale cetăţenilor români, republicată trimisă, spre dezbatere în fond, Comisiei pentru administrație publică și amenajarea teritoriului  cu adresa nr. Plx. 746 din 12 decembrie 2018.
PREŞEDINTE,
Florin Claudiu ROMAN

Pl x. 746/2018
RAPORT
asupra propunerii legislative pentru modificarea şi completarea Ordonanţei de urgenţă nr.97/2005 privind evidenţa, domiciliul, reşedinţa şi actele de identitate ale cetăţenilor români, republicată

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru administrație publică și amenajarea teritoriului a fost sesizată spre dezbatere în fond cu propunerea legislativă pentru modificarea şi completarea Ordonanţei de urgenţă nr.97/2005 privind evidenţa, domiciliul, reşedinţa şi actele de identitate ale cetăţenilor români, republicată, trimisă cu adresa nr. Plx. 746 din 12 decembrie 2018 și înregistrată cu nr.4c-7/624 din 17 decembrie 2018.
Potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat, Camera  Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în ședința din 5 decembrie 2018.
Consiliul Legislativ a avizat favorabil propunerea legislativă, conform avizului nr. 951 din 4 octombrie 2018.
Comisia pentru drepturile omului, culte şi problemele minorităţilor naţionale a avizat favorabil propunerea legislativă, conform avizului nr. 4c-6/689 din 18 decembrie 2018.

Guvernul nu susține adoptarea inițiativei legislative, conform punctului de vedere nr.1954 din 15 octombrie 2018.

Propunerea legislativă supusă dezbaterii are ca obiect de reglementare modificarea şi completarea unor prevederi din Ordonanţa de urgenţă a Guvernului nr.97/2005 şi vizează instituirea unor reglementări care să rezolve o parte dintre problemele cu care se confruntă „persoanele defavorizate, care nu au posibilitatea de a prezenta dovada de domiciliu”.
La lucrările Comisiei au participat în calitate de invitați, în conformitate cu prevederilor art. 55 din Regulamentul Camerei Deputaţilor, republicat, cu modificările și completările ulterioare, doamna Mihaela Alexandrescu - șef serviciu juridic și domnul Florin Joița - șef serviciu evidența persoanelor din cadrul Ministerului Afacerilor Interne.

In conformitate cu prevederile art. 61 din Regulamentul Camerei Deputaților, republicat, cu modificările și completările ulterioare, Comisia pentru administrație publică și amenajarea teritoriului a examinat propunerea legislativă și documentele aferente în ședința din 5 februarie 2019.
Din numărul total de 23 membri ai Comisiei pentru administrație publică și amenajarea teritoriului au participat la dezbateri 21 deputaţi.
În urma dezbaterii, membrii Comisiei au hotărât, cu majoritate de voturi (6 abțineri) respingerea propunerii legislative pentru modificarea şi completarea Ordonanţei de urgenţă nr.97/2005 privind evidenţa, domiciliul, reşedinţa şi actele de identitate ale cetăţenilor români, republicată, din următoarele considerente:
- serviciile publice de asistență socială sunt structuri cu atribuții principale în acordarea de beneficii de asistență socială persoanelor defavorizate, acestea nu se pot ocupa cu solicitarea și gestionarea CNP-ului sau cu solicitarea actului de identitate, întrucât nu intră în sfera lor de activitate;
- referitor la extinderea termenului de valabilitate a cărții de identitate provizorie la 2 ani, menționăm că acest document se eliberează doar în situații excepționale persoanelor care se află într-o situație tranzitorie, titularii aflându-se în imposibilitatea temporară de a obține un document de identitate definitiv, prelungirea termenului la 2 ani ar putea crea condițiile încurajării acestor persoane de a rămâne în această situație tranzitorie;
-  de asemenea, înscrierea persoanelor fără act de identitate la domiciliul sau reședința instituției sau centrului de servicii sociale în aria căruia au fost localizate, ar putea crea o situație nefavorabilă acestor centre, întrucât la acea adresa se vor putea trimite, ca urmare a legitimării, inclusiv acte de procedură, iar fără o situație clară a persoanelor care își înscriu domiciliul la acea adresă, situațiile vor fi greu de gestionat.
În raport de obiectul şi conţinutul său,  proiectul de lege face parte din categoria legilor ordinare.

PREŞEDINTE, 





  SECRETAR,    


   Florin Claudiu ROMAN 



Simona BUCURA-OPRESCU
Sef serviciu, Sofia Chelaru

 Consilier parlamentar, Nicoleta Toma

